Így védem őt / Így gondoskodom róla

fotópályázat állatvédelem témában

Október 4. az állatok világnapja, melynek alapelve, hogy az állatok segítőtársként és barátként gazdagítják, boldogabbá teszik életünket. Ez a nap az állatok jogainak és jólétének nemzetközi cselekvési napja. Az állatok érezni, szenvedni és örülni képes élőlények, tiszteletben tartásuk, jó közérzetük biztosítása minden ember kötelessége. Az állatvédelemnek minden ember számára természetesnek kell lennie, ehhez pedig többek között ismerni kell a felelős állattartás szabályait is:  
- TÁPLÁLÁS (megfelelő eleség, ivóvíz), - MOZGÁS (rendszeres mozgáslehetőség, séta, játék), - PIHENÉS (védett pihenőhely), - ÁPOLÁS (karmok, fogazat, bundázat stb. karbantartása), - EGÉSZSÉG (rendszeres védőoltás, állatorvosi ellátás),     - UTÓDOK (családtervezés, ivartalanítás),  - SZERETET (szeretetteljes törődés, gondoskodás).
[bookmark: _GoBack]A világnaphoz kapcsolódva a Csongrád-Csanád Megyei Rendőr-főkapitányság Bűnmegelőzési Osztálya Így védem őt / Így gondoskodom róla címmel fotópályázatot hirdet általános- és középiskolások részére. Olyan digitális fotókat várunk, amelyek bemutatják, hogy a pályázók - a felelős állattartás szabályainak megfelelően - hogyan gondoskodnak a környezetükben (akár vadon, akár a ház körül vagy a házban) élő állatok jóllétéről, hogyan óvják, védik, ápolják haszon- és társállataikat.  
Kik pályázhatnak?
A pályázaton 3 kategóriában általános iskola alsó és felső tagozatos valamint középiskolás diákok egyénileg vehetnek részt. 

Pályaművek:
A megadott témában minimum 1, maximum 3 db digitális technikával készült, JPG/JPEG fájlformátumú, minél nagyobb felbontású (minimum 5 megapixel, 300 DPI) fotót várunk. Kizárólag saját készítésű, nem AI generált képeket kérünk beküldeni. A digitális utómunka engedélyezett, elemek utólagos hozzáadása, a fotók tartalmának jelentős változtatása viszont tilos!
Az esetleges plagizálással kapcsolatos jogi vitákért felelősséget nem tudunk vállalni! 

Beküldés módja és határideje:
A pályázati anyagokat a barka@csongrad.police.hu címre 2026. november 6-ig kell elküldeni. A tárgymezőbe kérjük beírni: állatvédelmi fotópályázat. A képek elnevezése a következőképpen történjen: pályázó neve_kép címe_kategória (pl.: Kovács István_Esti séta_felső tagozat).
 A fotó(k) mellett kérjük a kép legalább 2-3 mondatos leírását (hogyan kapcsolódik a pályázat témájához stb.), valamint a szerzői jognyilatkozatot kitöltve megküldeni. A pályázati kiírás és a jognyilatkozat elérhető a www.bulisbiztonsag.hu oldalon. 

Díjazás: 
A díjazott fotók készítőit kategóriánként vásárlási utalvánnyal illetve prevenciós ajándékcsomagokkal jutalmazzuk, valamint alkotásaikat viszontláthatják a (közösségi) média felületein is. A díjátadóra várhatóan 2026. december hó elején kerül sor, az érintett alkotókat előzetesen e-mailben és telefonon fogjuk értesíteni. 

